Втора книга Мојсеева/ 2 глава
Стар Завет

 1 Некој си човек од Левиевото колено отиде и се ожени со девојка Левијка.
  2 Жената зачна и роди син. Откако виде колку е красен, го криеше три месеци.
  3 Кога не можеше веќе да го крие, набави кошница од папирусова трска, ја намачка со смола и катран, го стави детето во неа и го положи во трските на брегот на Реката.
  4 Неговата сестра застана подалеку, да види што ќе биде со него.
  5 Фараоновата ќерка слезе до Реката да се капи, додека нејзините слугинки шетаа по брегот на Реката. Таа ја забележа кошницата во трските, па ја испрати слугинката да ја донесе.
  6 Ја отвори и погледа, а тоа во неа: дете! Машко чедо. Плачеше. Таа му се сожали. „Тоа ќе е еврејско дете”, рече.
  7 Тогаш неговата сестра и рече на фараоновата ќерка: „Сакаш ли да побарам доилка меѓу Еврејките, да ти го дои детето?”
  8 „Оди!” и одговори фараоновата ќерка. Така девојката отиде и ја повика мајката на детето.
  9 „Земи го детево - и рече фараоновата ќерка - и одгледај ми го, а јас ќе те платам.”
10 Кога детето порасте, таа го доведе при фараоновата ќерка, која го посини. Му го даде името Мојсеј, „зашто го извадив - рече - од вода.”
11 Еден ден, кога Мојсеј веќе беше порастен, дојде меѓу своите браќа и ги виде нивните маки. Тогаш забележа како еден Египетец бие еден Евреин - негов брат.
12 Се заврте ваму-таму и откако виде дека нема никој, го уби Египетецот и го закопа во песокот.
13 Тој излезе и другиот ден и најде двајца Евреи како се тепаат. „Зошто го тепаш својот другар?” - му рече на напаѓачот.
14 Овој му одговори: „Кој те постави за наш старешина и судија? Имаш ли намера да ме убиеш и мене, како што го уби оној Египетец?” Мојсеј се исплаши и си рече во себе: „Така! Сепак се научило.”
15 Кога фараонот го чу тоа, сакаше да го погуби Мојсеја. Затоа Мојсеј избега од фараонот и се засолна во Мадијамската Земја. Таму седна покрај еден кладенец.
16 Мадијамскиот свештеник имаше седум ќерки. Тие дојдоа да нацрпат вода и да ги налеат поилата, за да го напојат стадото на својот татко.
17 Но дојдоа и пастирите и ги истераа. Мојсеј стана, ги одбрани и им го напои стадото.
18 Кога се вратија при својот татко Рагуил, тој ги праша: „Како се вративте денес толку брзо?”
19 Тие одговорија: „Еден Египетец нè одбрани од пастирите, и уште ни нацрпи вода и ни го напои стадото.”
20 „Каде е? - ги праша тој своите ќерки. - Зошто го оставивте човекот? Повикајте го на ручек.”
21 Мојсеј се согласи да остане при човекот. Тој го ожени Мојсеја со својата ќерка Сепфора.
22 А кога таа роди син, тој му го даде името Гирсам, „зашто сум - рече - странец во туѓа земја.”
23 По долго време почина египетскиот цар. Израелците уште стенкаа во ропство. Викаа, и нивниот повик за помош, среде ропството, се издигна до Бога.
24 Бог го чу нивното викање за помош и се сети за Својот Завет со Авраама, Исака и Јакова.
25 И Бог погледна на Израелците, и се зазеде за нив.

Поврзано
 Стар завет
 Библија

Надворешни врски
 Стариот Завет на македонски јазик